Ingebrigt S. Sørfonn (Kristelig Folkeparti), 2005-06-17:
I dag legg me siste hand på verket når det gjeld den økonomiske politikken i denne stortingsperioden. Då er det gledeleg at me kan ta ein liten tur innunder land med ei skute som er i fullgod stand til å segla vidare. Me har i denne perioden snudd norsk økonomi frå pessimisme til optimisme, frå aukande arbeidsløyse til nedgang i arbeidsløysa, frå aukande konkurstal til ny vekst i etableringa av føretak. Privatøkonomien er i god stand, verksemdene begynner å investera att, og i kommuneøkonomien kjem no dei første teikna på betring. Dette bekreftar bl.a. Aetat, Statistis sentralbyrå, NHO og Noregs Bank. No skal me vakta oss vel for å teikna eit bilete av at alt er såre vel. Men me er så absolutt på rett veg, sjølv om det enno er meir att å gjera. Når eg les budsjettinnstillingane og høyrer enkelte innlegg og utsegner, så renn det meg i hugen eit ord frå Ivar Aasen: «Himmelen er blå, um ikkje den blinde ser det.» Det er gode teikn no! Himmelen er blå, og sola lyser gul og varm. Desse moglegheitene skal me ta vare på og bruka for å vidareutvikla eit velferdssamfunn som er prega av varme, tryggleik og nærleik. Eg er glad for at Framstegspartiet ved denne korsvegen valde å samarbeida med regjeringspartia, og med det følgde opp budsjettavtalen frå i haust. Avtalen om revidert nasjonalbudsjett gjev 700 millionar kr meir til pasientbehandling ved sjukehusa, 500 nye arbeidsplassar til yrkeshemma, meir til utjamning av nettariffen og meir til rassikring og veg – berre for å nemna noko. Regjeringa sitt opplegg sikrar endå ei veke med pappapermisjon for dei som får born etter 1 juli i år. Men noko av det viktigaste ved denne avtalen er at me fører vidare eit ansvarleg, økonomisk opplegg. Ein ansvarleg finanspolitikk er Stortinget sitt beste våpen i kampen for å halda kronekursen på eit konkurransedyktig nivå. Det viser òg at handlingsregelen ikkje er død. Tidlegare i perioden gjekk kritikken på at handlingsregelen vart anvend på ein for rigid måte, nærast som ein autopilot. Den seinare tida har kritikken vore spegelvendt; handlingsregelen har vorte tolka altfor vidt. Dette reviderte budsjettet viser at me har brukt handlingsregelen etter intensjonane i heile perioden. Det stadfesta òg sentralbanksjefen under høyringa den 23. mai i år. Der sa han m.a.: «Vårt bilde av dette er at handlingsregelen har vært førende for finanspolitikken. Det er bygd inn i retningslinjene for budsjettpolitikken at bruken av oljeinntekter skal variere med aktivitetsutviklingen.» Klårare enn dette kan det vel ikkje seiast! Ein sunn økonomisk politikk er ikkje eit mål i seg sjølv. Ein sunn økonomisk politikk er grunnlaget for jobb, for skule og utdaning, for gode helsetenester, for hus og heim og for ein trygg og verdig alderdom. Sviktar økonomien, forsvinn òg grunnlaget for alle dei viktige velferdsgoda som me ønskjer å ta vare på og å vidareutvikla. I fire år har vår regjering vist at den kan styra norsk økonomi på ein god måte. Det har me tenkt å fortsetja med. Landet vårt treng ingen ny kurs. Elles, når me ser tilbake på denne fireårsperioden, har Kristeleg Folkeparti god grunn til å vera nøgd med dei resultata som er oppnådde også på andre område. Dette gjeld område som t.d. familiepolitikk, frivillige lag og organisasjonar, bistands- og utviklingspolitikk, omsorgs- og helsetilbod osv. Og gjennom det heile har Kristeleg Folkeparti sitt verdigrunnlag kome tydeleg til syne. Som eg sa tidlegare i innlegget mitt: Mykje er gjort, men enno står det meir att å gjera. Men kursen, retninga, går i rett lei. Her trengst det ingen ny kurs, det vil føra oss i motsett lei.